Der vil dog også komme perioder med solskin.

Hvis man skal opsummere juli i år, ville tre ord være nok. Kold, våd og solfattig. Men selvom juli slutter i starten af den kommende uge, ser vejret ud til at fortsætte i sit ustadige spor. Flere lavtryk lægger nemlig vejen forbi landet, og vejrkortene minder mere om oktober end august. Før ugen er omme, kan der lokalt falde op mod 70 millimeter regn i dele af landet som følge af de mange lavtrykspassager.Lavtryk i pendulfart Ugen lægger fra land med en noget ustadig mandag, hvor der især først på dagen er risiko for kraftige byger. Det ustadige vejr kommer fra resterne af søndagens uvejr, og det driver mod øst som dagen skrider frem. Ud på eftermiddagen mandag stilner bygeaktiviteten af, og mod nord og øst klarer det væsentligt op med gode muligheder for solskin. Der går dog ikke længe, før det første faresignal ankommer i form af højtliggende skyer, som driver ind over landet fra sydvest. Natten til tirsdag rammer et frontsystem nemlig landet, og det fører til udbredt regn over især den sydlige halvdel af landet. Lavtrykket lægger sig midt over landet tirsdag, og det fører til en noget ustadig dag med mange byger. Onsdag starter fredeligt med god plads til solen mange steder, men, ligesom mandag, driver der igen skyer ind over landet fra sydvest, som varsler et nyt regnvejr. Det regnvejr rammer landet natten til torsdag, og torsdag ligger hovedlavtrykket over landet, og sørger for ustadigt vejr med byger, men også lidt plads til solen af og til. Fredag bliver det noget mere roligt, og der er kun udsigt til få byger, og til gengæld en hel del plads til solen. Temperaturerne er ikke noget at prale af i den kommende uge, og det er kun i de centrale og østlige egne at man kan forvente over 20 grader dag for dag. Store mængder regn - men også plads til solen De mange byger og lavtrykspassager kommer til at smide store mængder vand af sig. Frem mod fredag aften peger prognoserne nemlig på, at der udbredt kommer over 50 millimeter regn, og at der lokalt kan komme helt op mod 70 millimeter. Selvom vejrudsigten peger på regn i lange baner, bliver der også lidt plads til solen i løbet af de næste dage, især mandag, onsdag og fredag.